open-index/open-wikipedia-markdown huggingface dataset:
Gennadij Spirin

**Gennadij Spirin** (født 25. desember 1948 i Orekhove-Zujevo i Russland) er en russisk illustratør. Han er særlig kjent for sine vakre og detaljerte akvareller til billedbøker, blant annet med russiske folkeeventyr. Han har illustrert mer enn 30 barnebøker, deriblant Ann Keay Beneduces gjenfortelling av *[[Gullivers reiser]]* og Madonnas *Jakov og de syv tyvene* fra 2004.

Gennadij Spirin ble født i en liten by utenfor Moskva, der han seinere fikk sin utdannelse ved Surikov kunstskole og Strogonov kunstakademi. Han kom til USA i 1991 der han i dag bor sammen med kone og tre barn i Princton i New Jersey.

## Priser (utvalg)
* Gullmedaljen til det amerikanske *The Society of Illustrators*
* Gulleplet ved Bratislava internasjonale biennale for barnebokillustrasjon
* Førstepris for illustrasjon ved Barcelona internasjonale barnebokmesse
* *Premio Grafico* ved Bologna barnebokmesse
* Spirins versjon av *[[Gullivers reiser]]* ble valgt ut som en av årets ti beste illustrerte bøker av *New York Times Book Review*

## Referanser


## Eksterne lenker
* Biografi og galleri (på engelsk)
Ola Brenno

**Ola Brenno** (født 15. januar 1865, død 12. januar 1957) var en langeleikspellemann fra Sør-Aurdal i Valdres.

Brenno vokste opp på plassen Brenno, av fattige folk. Familien hadde spilt langeleik i fire generasjoner, og det var naturlig at Ola også tok tak i instrumentet. Han lærte instrumentet av blant andre Inger Lybekk, Halvor Fuglehaug og Berit på Pynten, og bygde sin første langeleik selv.

Brenno var den første som reiste ut med langeleik og gjorde tradisjonen kjent utenfor Valdres. Han spilte ofte på Maihaugen, og ble venn av Eivind Groven i Oslo. De to samarbeidet, og spilte inn for NRK, samspill mellom langeleik og seljefløyte i 1938. 

Brenno spilte mye i radio før krigen, og måtte tåle mye skyts fra Oslo-borgere som ikke forsto spillestilen eller instrumentet. Han ble også parodiert, blant annet av Alfred Maurstad. Men Brenno ble respektert for arbeidet sitt, og fikk med tida statsstipend for å kunne formidle kunnskapen sin. Når han var på ferd, undersøkte han ofte om kirkeklokkene hang rett i de kirkene han kom til, og arbeidet for at de skulle klinge så godt og reint som mulig.

Brenno hadde årlige sommeoppdrag for Norsk Folkemuseum på Bygdøy i Oslo, noe han fortsatte med inn i andre verdenskrig. Slik sett var han på jobb da Heinrich Himmler besøkte Norge i januar-februar 1941. SS-sjefen ønsket å finne den germanske rases «urstemme» og oppsøkte derfor norsk folkemusikk. Det mest naturlige stedet han kunne gjøre dette, var på folkemuseet, og kom slik sett tilfeldig forbi mens Brenno satt på utstilling med langeleiken sin. Brenno spilte, og hele seansen ble fotografert til bruk i tysk propaganda. Forfatteren Ingeborg Refling Hagen, som kjente Brenno godt, og i tillegg var aktiv i motstandsarbeid, overhalte ham etterpå for å ha vært taktisk uklok, og Brenno forsvarte seg spakt med at Himmler «hadde virka så interessert». Det var allment kjent at Brenno var politisk ubrukelig, men han fikk beskjed om at han aldri måtte gjøre dette igjen.

Hagen udødeliggjorde Brenno i to noveller fra 1930-årene. Tradisjonen etter ham ble videreført av datteren Ragna Brenno Frydenberg.

## Referanser


## Eksterne lenker
* Anne Marit Noraker ved Valdresmusea om langeleikspelaren Ola Brenno (2020)
Rehabilitering

Begrepet **rehabilitering** har flere betydninger:

*Rehabilitering (bygningsvern) &ndash; istandsettelse av en bygning for nåtidig formål og/eller for å rette på forsømt vedlikehold. 
*Rehabilitering (helsevitenskap) &ndash; oppnå best mulig funksjons- og mestringsevne, selvstendighet og deltakelse sosialt og i samfunnet etter sykdom eller skade. (se også habilitering.
**Synsrehabilitering
*Politisk rehabilitering &ndash; tilbakeføring av rettigheter til personer som har vært fratatt dem på politisk grunnlag
**Rehabilitering (Sovjetunionen) &ndash; gjenoppretting av uskyldig-status for ofre for Stalintidens forfølgelser
Organisasjonen for islamsk samarbeid

**Organisasjonen for islamsk samarbeid** er en mellomstatlig organisasjon med 57 medlemsland, noe som gjør den til den nest største mellomstatlige organisasjonen i verden etter FN. 

OIC ble stiftet i Rabat, Marokko den 25. september 1969, i etterkant av angrepet på Al-Aqsa-moskeen i Jerusalem den 21. august 1969. Organisasjonen arbeider for å beskytte muslimers interesser, og for å være et felles talerør for muslimer (*[[Ummah]]*). Offisielle språk i OIC er arabisk, engelsk og fransk. Organisasjonen byttet navn 28. juni 2011 fra **Den islamske konferanse** til det nåværende navnet. OIC har en permanent delegasjon til FN.

OICs mål er å:
*fremme solidaritet mellom medlemslandene og befeste økonomisk, sosialt, kulturelt, vitenskapelig, teknisk og annet samarbeid.  
*bekjempe raseskille og diskriminering og motsette seg kolonialisering av alle slag.
*støtte det palestinske folk i deres kamp for å gjenvinne sine nasjonale rettigheter og vende tilbake til sitt hjemland. 
*støtte alle muslimer i deres kamp for verdighet, selvstendighet og nasjonale rettigheter.

## Medlemsland

## Fotnoter

## Referanser


## Eksterne lenker
*
Cranfield University

**Cranfield University** er et britisk universitet med fokus på doktor- og mastergradsstudier. Hovedcampus ligger i landsbyen Cranfield i Bedfordshire. Studiene ved den mindre campusen Silsoe ble flyttet til hovedcampus i 2007. Universitet er spesielt kjent for sin Business School. 

Universitetet ble opprettet i 1946 som College of Aeronautics på flybasen RAF Cranfield, nå Cranfield Airport. Cranfield Institute of Technology ble innlemmet ved kongelig charter i 1969, og institusjonen kunne dermed dele ut egne grader. Senere har National College of Agricultural Engineering i Silsoe også blitt innlemmet. Universitetet fikk sitt nåværende navn i 1993. 

Cranfield er det eneste universitetet i Storbritannia som eier en flyplass. Cranfield Airport brukes mye i forskningen, og til opplæring.  

## Samarbeid med Forsvarsakademiet

Cranfield Defence and Security (CDS) i Shrivenham i Oxfordshire drives som et samarbeid mellom Cranfield University og Defence Academy of the United Kingdom. Colleget driver forskning innen ingeniørfag, ledelse og samfunnsvitenskap. Det tilbyr doktorgrader, masterstudier og andre høyeregrads studier for militære og sivile studenter fra mange land.

CDS het inntil 2002 Royal Military College of Science, og har røtter tilbake til 1772. Samarbeidet mellom Forsvarsakademiet og Cranfield University ble innledet i 1984.

## Avdelinger

* Cranfield School of Engineering, Cranfield
* Cranfield School of Applied Sciences, Cranfield
* Cranfield School of Management, Cranfield
* Cranfield Defence and Security (CDS), Shrivenham
* Cranfield Health, Cranfield

## Rangering og renomé
Cranfield University er ikke blant de 126 britiske universitetene som er rangert på Complete University Guides liste for 2016 eller de 119 britiske universiteter some rrangert på *[[The Guardian]]s* 2016-liste. Universitetet var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.

Utvalgte vurderinger:
* Cranfield University har den femte høyeste forskningsandelen av britiske universiteter (forskningens andel av universitetets totale omsetning). Bare University of Oxford, University of Cambridge, Imperial College London og University College London har høyere forskningsandel.
* Financial Times rangerte Cranfields MSc Finance & Management som det 8. beste i verden og 2. beste i Storbritannia i 2013.
* Financial Times rangerte Cranfields MSc Finance & Management som det 11. beste i verden og 3. beste i UK i 2012.
* Financial Times rangerte Cranfield School of Management som den 16. beste businessuniversitet i Europa i 2012.
* The Economist rangerte Cranfields MBA-program som det 11. beste i verden og 6. beste i Europa i 2007.
* Financial Times rangerte Cranfields MBA-program som det 30. beste i verden og det 13. beste i Europa i 2008.

## Referanser
 

## Eksterne lenker
* Offisiell side Cranfield University
Jonny Evans

**Jonathan Grant Evans** (født 1988) er en nordirsk tidligere profesjonell fotballspiller.

Evans er bror til -spilleren Corry Evans.

Evans debuterte for Manchester United i ligacup-kampen mot  den 26. september 2007.

Evans var utlånt til  i to perioder, fra desember 2006 og ut sesongen, og fra januar 2008 og ut den sesongen. Her gjorde han sakene svært bra. I 2008/09-sesongen var han en viktig spiller da Manchester United ble ligamestere.

Etter flere år i Manchester United ble det offentliggjort den 29. august 2015 at Evans ikke lenger inngår i planene til den engelske storklubben og at han ble solgt til WBA.

## Landslaget
Han ble tatt ut i s EM-tropp til EM i Frankrike 2016.

Den 29. august 2024 ga han seg på det nordirske landslaget.

## Meritter
;Sunderland
* Football League Championship (1): 2006–07

;Manchester United
* Premier League (3): 2008–09, 2010–11, 2012–13
* Ligacupen (2): 2008–09, 2009–10
* FA Community Shield (3): 2010, 2011, 2013
* FIFA Club World Cup (1): 2008

## Karriere som spiller (alle turneringer)

## Referanser


## Eksterne lenker
* 
* Jonny Evans' profil på manutd.com (engelsk)
Utbedring

**Utbedring** er istandsettelse, modernisering eller forbedring av teknisk standard. Begrepet ble innført av Husbanken og Kommunaldepartementet  som et boligpolitisk uttrykk.

Innen byfornyelse er utbedringsbegrepet ofte et mer dekkende ord enn rehabilitering og brukes derfor i denne sammenheng.

## Litteratur
* Fortidsminneforeningen; *Ord for Ord*, Rapport om bruk av begreper innen kulturminnevernet Oslo 1981

## Eksterne lenker
* Riksantikvarens ordforklaringer
Reparasjon

**Reparasjon** er istandsettelse etter skade eller forfall. Formålet er å sette for eksempel en bygning eller en gjenstand i stand slik at bruksverdien kan bevares.

Reparasjon betegnes som "innersirkelen i sirkulærøkonomien". Reparasjon er raskere enn resirkulering og krever mindre energi og transport.

## Litteratur
* Fortidsminneforeningen; *Ord for Ord*, Rapport om bruk av begreper innen kulturminnevernet Oslo 1981

## Eksterne lenker
* Riksantikvarens ordforklaringer
Restaurering

**Restaurering** er helt eller delvis å tilbakeføre og rekonstruere en bygning eller gjenstand til en tidligere tilstand.

Når et kulturminne nedbrytes eller ødelegges, vil dets historiske autentisitet og antikvariske verdi bli svekket eller gå tapt. Ved en restaurering inngår ofte reparasjon av skader, fremkalling av eldre overflater, fjerning av senere uønskede tilføyelser, og rekonstruksjon av tapte deler eller overflater. Restaureringen innebærer som regel betydelige inngrep og forandringer og kan derfor betraktes som det motsatte av en ideell *bevaring* eller konservering. Prosessen vil helt eller delvis resultere i en etterligning. Selv om man bruker opprinnelige materialer og håndverksteknikker vil graden av nøyaktighet variere:

En **replikk** skal ikke avvike fra originalen, inkludert patina. Form og overflater skal også etterlignes.

En **kopi** gir hovedsakelig de samme informasjoner som originalen. Overflateinformasjon og patina vil mangle.

Et **duplikat** har mindre krav til nøyaktighet, men den må kunne brukes på samme måte (funksjonell likhet). Da vil overflateinformasjon, patina og form kunne avvike fra originalen.

En **parafrase** er noe man lager når man ikke har god dokumentasjon om originalen. En replikk laget etter lignende bygning eller modell er også en parafrase.

*Internasjonalt charter vedrørende bevaring og restaurering av kulturminner og historiske steder*, kalt Veneziacharteret, har siden 1965 fungert som rettesnor for restaureringsarbeid. Restaureringen av Damsgård hovedgård er et karakteristisk eksempel på en restaurering som har fulgt disse prinsippene.

## Det vide restaureringsbegrepet
Tradisjonelt har begrepet *restaurering* vært brukt med en videre betydning enn definisjonen over innebærer, som et tilnærmet synonym for *reparasjon*, *istandsettelse* og *utbedring*, eller endog *modernisering*. Fremdeles brukes det i denne betydningen i vanlig dagligtale. Fagfolk innen kulturminnevern vil som regel ikke bruke ordet med et like omfattende betydningsinnhold, men også blant disse er det innarbeidet som en samlebetegnelse for en lang rekket tiltak og inngrep som foretas på et kulturminne eller kunstverk under faglig tilsyn. En restaurering i videste forstand kan derfor både omfatte elementer av tilbakeføring, konservering og rekonstruksjon. I tillegg har også frie arkitektoniske tilføyelser og «gjendiktninger» inngått i mange «restaureringer», særlig gjennom 1800-årene og første halvdel av 1900-tallet. I nyere tid forsøker mange fagfolk å unngå dette vide restaureringsbegrepet, eller reservere det for omtale av historiske restaureringer.

## Litteratur
* Fortidsminneforeningen; *Ord for Ord*, Rapport om bruk av begreper innen kulturminnevernet Oslo 1981

## Eksterne lenker
* 
* Riksantikvarens ordforklaringer
Bygningsvern

**Bygningsvern** er et overordnet begrep som både omfatter administrativt og opinionsdannende arbeid, samt den fysiske siden, bygningspleien.

Dette omfatter beskyttelse, rehabilitering og pleie av bygninger som har antikvarisk verdi. Vern av antikvariske bygninger er underlagt lovfestede retningslinjer, primært nedfelt i kulturminneloven og forskrifter til denne.

Det finnes om lag 3800 fredede bygninger i Norge, der anslagsvis 2300 er i privat eie. I tillegg kommer et stort antall bygninger med status som bevaringsverdige.

Av 276 profane middelalderbygninger er 21 bygd i stein, resten er av tre. 85 prosent av dem er restaurert, de fleste på gårder. Det finnes 70 ruiner av klostre, festninganlegg og bygninger fra middelalderen. Det er 154 steinkirker fra middelalderen. I tillegg er Norge i den unike situasjonen at det er det landet i verden som har flest tømmerhus fra middelalderen.

## Se også
* Kulturvern
* Kulturminneloven
* Kulturminnevern
* Ruiner

## Referanser


## Eksterne lenker
* Miljøstatus i Norge: Gamle bygninger
* Miljøstatus i Norge: Fredete bygninger 
* Miljøstatus i Norge: Fredete bygninger på kart
Bygningspleie

**Bygningspleie** er et begrep som omfatter den konkrete, fysiske siden av bygningsvernet:

*Konservering 
*Restaurering
*Rehabilitering 
*Reparasjon 
*Vedlikehold

## Se også

*Kulturminne
*Kulturminnevern
*Fredning
*Verneverdier

## Eksterne lenker
* Riksantikvarens ordforklaringer
Church of Christ (Temple Lot)

**Church of Christ (Temple Lot)** er et trossamfunn og en retning innen De siste dagers hellige. De har noen ganger blitt populært omtalt som *Hedrickitter*.

Samfunnet ble til rundt en gruppe som anså visse av åpenbaringene til Joseph Smith som sanne, men forkastet andre. De fulgte etterhvert Granville Hedrick som sin åndelige leder og hevdet å motta egne åpenbaringer. De etablerte seg i Missouri der de la planer om å bygge et stort tempel. 

Samfunnet ledes ikke av en profet og har ikke noe presidentskap. Deres øverste organ er et råd av tolv apostler. De anser Bibelen og Mormons bok som hellige skrifter, men anerkjenner ikke alt i Lære og pakter.

## Plassering i Siste dagers hellige-bevegelsen

## Referanser


## Eksterne lenker
*
Halvor Nestegard

**Halvor Asleson Nestegard** (født omkring 1585) var en langeleikspelemann fra Hol i Hallingdal. Han er den første langeleikspilleren som er kjent fra Hallingdal.

Halvor Nestegard levde på 1600-tallet, og ble mye brukt som dansespelemann i sin tid. Han var også lensmann i Ål i 1641 og i andre perioder, og drev skyss-stasjon og gjestgiveri i Hol i mange år. Han var en framtredende mann i Hol og Ål på den tida. Han spilte til dans så sent som i 1663.

Halvor Nestegard er et eksempel på hvor sentral langeleiken var i norsk bygdeliv før fela slo gjennom.

## Referanser
Antikvarisk verdi

**Antikvarisk verdi**  er de verdier som kan tillegges en bygning eller et anlegg, som i regelen er gammelt. I forbindelse med kulturminneloven kommer denne verdien tydelig til uttrykk. For eksempel er alle før-reformatoriske (1527) kulturminner automatisk fredet. Alle stående byggverk fra perioden 1537 – 1649 og samiske kulturminner fra 1917 eller eldre er også automatisk fredet. På Svalbard gjelder fredning alle kulturminner eldre enn 1945.

## Referanser


## Eksterne lenker
* Kulturminneloven
* Svalbardmiljøloven
* Riksantikvarens ordforklaringer
Siri Gellein

**Siri Beathe Gellein** (født 1966) er en norsk musiker (vokal) og journalist, som har deltatt i flere utgivelser, grupper og fjernsynsprogram.

Siris Svale Band (etablert 1987) fremfører cool jazz (sval) musikk, i blanding med soul.  De andre medlemmene er John Pål Inderberg, saksofon, Odd Magne Gridseth, elbass, Carl Haakon Waadeland, trommer og Bjørn Alterhaug, bass.  Kvintetten ga ut *Blackbird* (1990) og *Necessarily So ...* (2001) på Sonor Records.  Begge høstet internasjonal anerkjennelse, spesielt grunnet lydmessig kvalitet i opptakene.

I utgivelsen *Baby Blue – Absolutely live* fra Moldejazz (1991) spiller hun med Geir Tosaunet gitar.
Med Bjørn Willadsens musikk og bandbidrag, ga hun ut visejazz-platen *Sånn vil du ha meg* (1999) med tekster av Inger Hagerup.

Ellers deltok hun på Dumdum Boys (*Splitter pine*, 1989).  Hun var med i den norske Grand Prix semi-finalen 1988 med sangen "Nå" (melodi av Nissa Nyberget og tekst av Idar Lind). På 1990-tallet var hun leder av Sommeråpent. I 2002 var hun gjest i Rundt et flygel.  Gellein har sittet i styret for Trondheim Jazzfestival. I 1993 startet hun som journalist i NRK (TV/radio) før hun gikk til Adresseavisen som skrivende journalist, radio- og fjernsynsreporter i mai 2004. Hun ble med i den nystartede Arbeideravisa i desember 2007, og sluttet der 1. juni 2008 for å jobbe som frilansjournalist og musiker. Høsten 2012 ble hun hovedlærer i journalistikk ved Norges Kreative Høgskole (tidligere Norges Kreative fagskole) i Trondheim. Hun startet som kommunikasjonsrådgiver hos Fylkesmannen i Sør-Trøndelag i september 2015. Den 1. mars 2017 begynte hun som daglig leder i Stiftelsen Elden på Røros. Musikkteatret settes opp hvert år på slegghaugen - midt i verdensarven - hver sommer i månedskiftet juli/august og sees hvert år av 11&nbsp;000 publikummere. I 2018 var Siris Svale band i studio og på turne med besetningen Celio Barros (bass), Bjørn Alterhaug (bass), Carl Haakon Waadeland (trommer), John Pål Inderberg (saksofoner).

## Diskografi
* *[[Blackbird (Siri's Svale Band)|Blackbird]]* (1990)
* *[[Necessarily So...]]* (1997)
* *[[Sånn vil du ha meg]]* (1999) med Bjørn Willadsen band 
* *[[Best of Siri's Svale Band]]* (2007)
* *[[30 Years With Siri's Svale Band]]* (2012)
* *[[Sval e Afinado]]* (2018)
;Singler
**Jeg gikk meg vill i skogene* (2016)

### [[Baby Blue]]
* *[[Absolutely Live (Baby Blue-album)|Absolutely Live]]* (1993)
* *[[Baby Blue (album)|Baby Blue]]* (1995)
;Singler
* *Winterland/This is Your Day* (1988)
* *Tender Comes the Night* (1992)

### [[Swings]]
* *Hæng med i svingan* (1989)

### Deltar på
* Terje Tysland: *[[Kainn æ få lov]]* (1988)
* DumDum Boys: *[[Splitter pine]]* (1989)
* Revolution Records: *[[Whale Meat Again!]]* (1994)
* Toby Humstad: *[[Those Moments]]* (2012)
* Sorgenfri: *[[The Last Waltz (Sorgenfri-album)|The Last Waltz]]* (2015)

## Referanser
Amos

**Amos** (hebraisk: &nbsp;– *&#703;Āmôs*) var en profet i Bibelen som har gitt navn til Amos' bok. Amos ble født i Tekoa i Juda rike, og levde der som hyrde før han fikk profetkall. Han regnes til de 12 «små profeter» i Bibelen. I Amos-boka i Bibelen heter det at han fremsatte sine syner da Ussia var konge i Juda (786 – 746 f.Kr) og Jeroboam II konge i det daværende Israel, altså Nordriket (783 – 743 f.Kr).

Rundt år 752 f.Kr begynte Amos som profet. Han reiste til Betel som lå i Nordriket. Han stormet inn i Betels gamle helligdom og avbrøt en pågående seremoni med sin dommedagsprofeti. Amos understreker at hans profeti ikke skal forherlige Israel, men sikre sosial rettferd.

I denne situasjonen fremstod Amos som en domsprofet. «Gjør deg rede til å møte din Gud» er budskapet hans under den store høstfesten i Betel. Øverstepresten i Betel, Amasja, truet ham til å slutte med sine profetier, og Amos ble også beskyldt for å ville styrte kong Jeroboam:
:For Amos har sagt: Jeroboam skal dø for sverd, og israelittene skal føres bort som fanger fra sitt land.» Han fikk da beskjed om at han ikke lenger fikk tale profetord i Betel; «for det er en kongelig helligdom, ja, et rikstempel».

## Referanser


## Litteratur
* Bjørndalen, Anders Jørgen *Untersuchungen zur allegorischen Rede der Propheten Amos und Jesaja*  – Berlin : de Gruyter, 1986 – XI, 398 sider ; 24 cm. – (Beiheft zur Zeitschrift für die alttestamentliche Wissenschaft ; 165). – (224). – Opprinnelig presentert som avhandling (doktorgrad) – Universitetet i Oslo, 1982. – Bibliografi: s. [356]-387. – Har forfatterregister og sakregister ISBN 3-11-010105-X  

* Barstad, Hans Magnus *The religious polemics of Amos : studies in the preaching of Am 2,7B-8; 4,1-13; 5,1-27; 6,4-7; 8,14.* – Leiden : E.J. Brill, 1984. – XIV, 244 s. ; 25 cm. –  Bibliografi: s. 202-226. – ISBN 90-04-07017-6 Har forfatterregister, skriftstedregister og emneordregister

* Rian, Dagfinn *Så sier Herren : forelesninger over utvalgte tekster fra profetene Amos, Jesaja og Deutero-Jesaja* – Trondheim : Tapir, 1977. – 134 s. – ISBN 82-519-0217-7 

* Kapelrud, Arvid Schou *Central ideas in Amos* – Oslo : Universitetsforlaget, 1971 – 86 sider 

* Sandved, Johannes *Fortolkning til profetene Amos, Obadias og Jonas* – Oslo : Lutherstiftelsen, Lunde, 1971 – 240 sider – (Bibelverket)

* Seierstad, Ivar P. *Die Offenbarungserlebnisse der Propheten Amos, Jesaja und Jeremia : Eine Untersuchung der Erlebnisvorgänge unter besonderer Berücksichtigung ihrer religiös-sittlichen Art und Auswirkung.* – 2. Aufl. – Oslo : Universitetsforlaget, 1965 – S. 3-271. – (Scandinavian university books). – (224). – Avhandling (doktorgrad)

## Eksterne lenker
* Amos bok hos bibelen.no
Konservering

**Konservering** er et annet ord for «bevaring» eller den prosessen som leder fram til bevaring, og betyr å utsette nedbrytning og aldring. 
 
Ordet *konservering* kommer opprinnelig fra latin og er i slekt med ord som *[[konservativ]]*, *[[konservator]]* og *[[konservatorium]]*.

## Konservering av kulturminner
Konservering er en  måte å bevare kunstverk, bygninger og arkeologiske og kulturhistoriske gjenstander og steder. Som faguttrykk innen kulturminnevernet betyr det at man ved behandling av objektene tar sikte på å bevare den historiske kildeverdi ved gjøre et minimum av endringer og å hindre, stanse eller forsinke nedbrytningsprosesser.

## Zoologi og botanikk
Konservering i zoologi og botanikk omfatter bevaring av dyr, organer og celler, blomster og planter.

## Se også
* Konserveringsmiddel
* Matkonservering 
* Verneverdier
* Impregnering
* Mumifisering
* Taksidermi

## Litteratur
* Fortidsminneforeningen; *Ord for Ord*, Rapport om bruk av begreper innen kulturminnevernet Oslo 1981

## Eksterne lenker
* Riksantikvarens ordforklaringer
Totodile

**Totodile** er en av starterne i annengenerasjon Pokémon. Den er av typen Water (vann) Pokémon.

Navnet er sammensatt av «tot» som betyr smårolling, som henspiller på at den er en Basic Pokémon, og «crocodile» som betyr krokodille.

Totodile utvikles til Croconaw, som deretter blir Feraligatr.

Totodile er nr. 158 i National Dex.

## Eksterne lenker
*
Fornminne

**Fornminne** er et synonym for **fortidsminne**. I norsk lovgivning og forvaltning er begrepet i dag erstattet med *automatisk fredet [[kulturminne]]* (som også kan innbefatte naturhistoriske forekomster) fra steinalderen til middelalderen, det vil si fra tiden før reformasjonen i 1537. Slike minner er automatisk fredet etter kulturminneloven, og det er dermed ikke nødvendig med særskilt fredningsvedtak for disse. Typiske, faste fornminner er gravhauger, rydningsrøyser, helleristninger, fangstgroper og hustufter.

Automatisk fredede kulturminner studeres hovedsakelig innenfor fagfeltet arkeologi.

Gjenstander som skriver seg fra førreformatorisk tid, dvs. såkalte *løse kulturminner* er Statens eiendom. Det påligger finneren plikt til å overlevere slike gjenstander til vedkommende myndighet, dvs. fylkeskonservatoren eller et av de fem arkeologiske landsdelsmuseene. Finneren har krav på finnerlønn.

En gryende bevissthet om disse tingenes kulturelle verdi kom første gang formelt til uttrykk i Norge i lov om kirker og kirkegårder som ble vedtatt i 1893. En rekke stavkirker og steinkirker fra middelalderen som var ansett som gamle og ubrukelige var da revet. 

Den første, norske fredningsloven, Lov om Fortidsminder, som omfattet forhistoriske og middelalderske monumenter, gjenstander og bygninger kom i 1905. I 1912 ble institusjonen Riksantikvaren opprettet. I 1920 ble loven av 1905 supplert med en lov som også omfattet enkelte bygninger fra etter reformasjonen. I 1927 ble det vedtatt lovforbud mot å føre bygninger og gjenstander som var eldre enn 100 år eller som hadde særlig historisk interesse ut av landet. Disse fredningsbestemmelser ble så føyd sammen i lov av 29. juni 1951 om fornminner. Denne loven ble siden erstattet av lov om kulturminner av 9. juni 1978. Denne er senere revidert (2001). Dagens lovbestemmelser omfatter faste kulturminner, løse kulturminner, skipsfunn og arkitektonisk eller kulturhistorisk verdifulle byggverk og anlegg.
Olga Dugina

**Olga Dugina** (født 5. september 1964 i Moskva) er en russisk illustratør og maler. Sammen med ektemannen Andrej Dugin har hun illustrert en rekke bildebøker, blant annet Madonnas *Abdis eventyr* fra 2005, med surrealistiske og nitid detaljerte akvareller og akrylmalerier.

I 1989 flyttet kunstnerparet til Tyskland der de bor og arbeider i dag.

## Se også
* Andrej Dugin

## Referanser


## Eksterne lenker
* Biografi og galleri (på engelsk)
* CV og galleri (på engelsk)
Urim og Tummim

**Urim og Tummim** (, *hāʾÛrîm wəhatTummîm*, usikker betydning, muligens «lys og åpenbarelse») var i *[[Den hebraiske bibelen]]* (Det gamle testamente) elementer i *[[hoshen]]*, brystduken som ble båret av ypperstepresten i Israel. De er forbundet med orakel og spådom. De fleste forskere antar at frasen refererer til et sett med to objekter som ble benyttet av ypperstepresten som ble sluppet eller kastet og således avslørte Guds vilje.

Urim og Tummim opptrer første gang i Andre Mosebok, men uten å spesifisere hvordan de så ut. De omtales for å være en del av bryststykket som ble båret av Aron i det hellige sted.

Hos De siste dagers hellige (mormonere) har Urim og Tummim fått en spesiell betydning. Der hevdes det at Joseph Smith kom i besittelse av loddene og brukte dem.

## Referanser
Spesialområde bevaring

**Spesialområde bevaring** er en tidligere bestemmelse i plan- og bygningsloven som innebærer at et større natur og/eller kulturmiljø er regulert til spesialområder med formål bevaring, jf. Plan- og bygningsloven § 25 nr 6.

«Hensikten med reguleringsformålet med tilhørende bestemmelser er å bevare, videreutvikle og dels gjenopprette områdets opprinnelige karakter og uttrykk. Tiltak som virker skjemmende og som kommer i konflikt med planens målsetting skal ikke tillates.»

I gjeldende plan- og bygningslov har bestemmelsene knyttet til hensynssone bevaring erstattet *spesialområde bevaring*.

## Se også
*Hensynssone bevaring
*Fredning (kulturminnevern)

## Referanser


## Eksterne lenker
* Lovdata
* Ot.prp. nr. 32 (2007-2008)
* Riksantikvaren
* «Kulturminner i pressområder»
* Direktoratet for naturforvaltning: «Kulturminner- og kulturmiljøer»	
* Miljøverndepartementet
Torchic

**Torchic** er en av starterne fra tredjegenerasjonen av Pokémon. Den er av typen Fire (ild). Torchic er nr. 255 i National Dex.

Av utseende ligner den en litt forvokst kylling. Det er denne Pokémonen som May, en av hovedpersonene i sesong 6 og utover av Pokémon-animéen, fikk av Professor Birch da hun begynte som Pokémontrener.

Navnet kommer av de engelske ordene «torch» som betyr fakkel og «chick» som betyr kylling.
Treecko

**Treecko** er en av starter Pokémonene i tredjegenerasjon av Pokémon-serien. Den er av typen Grass (gress) Pokémon.

Navnet er sammensatt av *tree* som betyr tre og *gecko* som betyr gekko. Gekko er en slags liten øgle.

Treecko er nr. 252 i National Dex.
Dragonair (pokémon)

**Dragonair** er en fiktiv art fra førstegenerasjon pokémon. Dragonair av typen Dragon (drage) Pokémon.

Navnet er sammensatt av «dragon» som betyr drage og «air» som betyr luft.

Dragonair er nr. 148 i National Pokédex.

## Eksterne lenker
*
Cyndaquil

**Cyndaquil** er en av starterne i andregenerasjons Pokémon. Den er av typen Fire (ild) Pokémon.

Navnet er sammensatt av en forvrengnig av ordet «cinder» som betyr glo (eventuelt «cinders» som betyr aske) og «quill» som betyr pigg/fjærpenn.

Cyndaquil utvikler deg til Quilava,som igjen utvikler seg til typloshyon.

Cyndaquil er nr. 155 i National Dex.

## Eksterne lenker
*
Bjørn Willadsen

**Bjørn Willadsen** (født 12. juli 1962) er en norsk jazzmusiker (piano), låtskriver og administrator. Han er opprinnelig fra Harstad og har vært bosatt i Trondheim siden 1982. I perioden 1992 - 97 var han bosatt på Høylandet i Namdalen hvor han hadde stilling som musikkfaglig leder i kulturskolen.

Han er utdannet siv.ing. i industriell økonomi fra Norges teknisk-naturvitenskapelige universitet i 1989. Diplomoppgaven var en samfunnsøkonomisk ringvirkningsanalyse av Festspillene i Nord-Norge (Harstad). Han har i tillegg en master i musikk (1992) fra Institutt for Musikk NTNU-Dragvoll. Hovedoppgaven hadde tittelen *Standards Live. [[Keith Jarrett]], [[Jack DeJohnette]], [[Gary Peacock]]. En analyse av stil, struktur og samspillteknikk* (1991). Willadsen har skrevet musikk for kor, korps, TV med mer. Han har gitt ut fem CD-er under eget navn og på eget selskap (BWM records). Han har undervist ved Musikkvitenskapelig institutt ved Norges teknisk-naturvitenskapelige universitet (NTNU) og Trondheim katedralskole. 

Willadsen har siden 2000 vært daglig leder for Midtnorsk Jazzsenter og administrerer prosjekter som Trondheim Jazzorkester og Trondheim Voices.

## Utgivelser
* *Skarland* (BWM records, 1993).  Bjørn Willadsen Band: Ernst-Wiggo Sandbakk trommer og Hans Mathisen gitar, Svein Folkvord bass og  Tor Yttredal sopransax , Bjørn Willadsen – piano
* *Toner fra Nidaros*, (BWM records, 1996) med Isa Katharina Gericke – vokal, Knut Stiklestad -vokal, Tor Yttredal -sax, Terje Venaas -bass,Trond Kopperud -trommer
* *Julesong* (BWM records 1995), Bjørn Willadsen – keyboards & Siri Nordli Leirvik – vokal
* *Sånn vil du ha meg-(*BWM records, 1998) Bjørn Willadsen Band: Siri Gellein -vokal, Tore Johansen  – trompet, Per Zanussi -bass,Trond Kopperud -trommer, Bjørn Willadsen – piano / komponist
* *Melodies (BWM records 2022), Bjørn Willadsen-solo piano*

## Utmerkelser
* 1st Prize USA Songwriting Competition (Instrumental Category/2002) for låta "Nangijala" fra CD-en Skarland.
* Trondheim Jazzfestivals Ærespris (2006)
Anne Alvik

**Anne Alvik** (født 1937) er norsk lege og tidligere helsedirektør.

Hun tok medisinsk embetseksamen ved Universitetet i Oslo i 1962. Hun ble Master of Science i Community Medicine ved London School of Hygiene and Tropical Medicine 1980. Anne Alvik har lederopplæring («Solstrandkurset») ved Administrativt forskningsfond 1983-84, og er spesialist i samfunnsmedisin fra 1985.

Etter turnustjenesten var hun sykehuslege i to år, og arbeidet deretter i en årrekke i ulike legestillinger i primærhelsetjenesten. 

Fra 1977 til 1982 var hun assisterende overlege i Helsedirektoratet og fra 1982-85 assisterende fylkeslege i Akershus. Anne Alvik ble utnevnt til medisinalråd/assisterende helsedirektør i 1985. Hennes overordnede, Torbjørn Mork, døde brått i 1992, og Alvik overtok for ham som konstituert helsedirektør og leder for Helsedirektoratet (fra 1. januar 1994 Statens helsetilsyn), og ble formelt utnevnt til embetet i august 1993. Hun fratrådte i 2000 etter mediekritikk i den såkalte Bærum-saken som gjaldt en lege ved Bærum sykehus som hadde anvendt terminal sedering. Det ble påstått at saken var et eksempel på aktiv dødshjelp. Anne Alvik utga i 2010 en bok om denne saken og sin avgang. Hun ble etterfulgt av Lars E. Hanssen. 

Fra 2000 til 2007 var hun seniorrådgiver ved Senter for helsetjenesteforskning (HELTEF) og Universitetet i Oslo, Institutt for allmenn- og samfunnsmedisin.

Anne Alvik var delegat til Verdens helseorganisasjon (WHO) 1990-2000 og styremedlem i WHO 1997-2000. Hun var delegat til Public Health Committee under Europarådet 1988-92.

Hun har vært medlem i flere offentlige råd og utvalg, blant annet Hovedkomitéen for norsk forskning, Grøholtutvalget om forskningsrådsstrukturen og områdestyret for Medisin og helse i Norges forskningsråd. Fra 1986 til 1992 var hun leder av aksjonskomitéen ved atomulykker. Anne Alvik var medlem i kommunestyret i Ås og fylkestinget i Akershus for Det Nye Folkepartiet 1975-79, og gruppesekretær for partiet i Stortinget 1975-76. Hun hadde sentrale tillitsverv i Den norske lægeforening 1981-85. 

## Referanser
	

## Se også
* Statens helsetilsyn

## Eksterne lenker
* Festskrift til Anne Alvik på 70-årsdagen 7. mai 2007. Tidsskriftet Michael 2/2007
* Anne Alviks hjemmeside spesielt angående saksbehandlingen under Bærumssaken
Melkisedek

**Melkisedek** («kong rettferd» av hebraisk *melek* «konge» og *tsedek* «rettferdighet») var ifølge *[[Bibelen]]* en konge som levde på Abrahams tid. 

Melkisedek omtales som konge og prest i Salem, som senere ble til Jerusalem. Han gav Abraham brød og vin, og velsignet ham etter seieren over fire konger som hadde tatt Abrahams brorsønn Lot til fange:
:«Velsignet er Abram av Gud, den høyeste,
:han som brakte fram himmel og jord!
:Velsignet er Gud, den høyeste,
:som har gitt dine motstandere i din hånd!»
Så ga Abram ham tiende av alt.

I *[[Det nye testamente]]* sies det at Jesus skal være prest «*av samme slag som Melkisedek*»: «De av Levis sønner som blir prester, skal etter loven ta tiende av folket, altså av sine søsken, enda de også nedstammer fra Abraham. Men Melkisedek, som ikke er av deres ætt, tok tiende av Abraham og velsignet ham som hadde fått Guds løfter...Ellers er det dødelige som mottar tiende, men her er det en som får det vitnesbyrdet at han lever. Ja, i og med Abraham har Levi, han som ellers mottar tiende, på sett og vis selv gitt tiende. For ennå ufødt var han i sin stamfar da Melkisedek gikk i møte med ham.»

Hos De siste dagers hellige (mormonene) kalles en del av organisasjonen «Melkisedeks prestedømme», regnet for prestedømmet etter Guds sønns orden som israelittene ikke fikk del i, men som ble gjenopprettet for de kristne. Alle verdige menn innvies til det etter først å ha vært innviet til «Arons prestedømme».

## Referanser


## Eksterne lenker
* Kasper Dalgaard, ''Melkisedek - præstekonge, ærkeengel og ludersøn''
Dratini

**Dratini** er en førstegenerasjons Pokémon. Den er av typen Dragon (drage) Pokémon. De kan enten bare fanges i Safari Zone, og i enkelte av spillene må man bytte dem til seg.

Navnet er sammensatt av "dragon" som betyr drage og en forvrengning av ordet "tiny/teeny" som betyr bitte liten.

Dratini er nr. 147 i National Dex.

## Eksterne lenker
*
Southern Baptist Convention

**Southern Baptist Convention** (forkortet SBC, på norsk ofte kalt «sørstatsbaptistene») er verdens største baptistiske kirkesamfunn og det største protestantiske kirkesamfunnet i USA med 13 millioner medlemmer i 2022. Sørstatsbaptistene regnes til den evangelikale kristendommen.

Det kristne samfunnet ble dannet i 1845 etter en splittelse i den amerikanske baptistbevegelsen over synet på Bibelen og slaveriet i USA. På denne tiden opplevde baptistiske og metodistiske kirker sterk vekkelse og vekst, og sørstatsbaptistene forsvarte de hvites rett til svarte slaver, i motsetning til «nordstatsbaptistene». Ved etableringen befant medlemmene seg hovedsakelig i sørstatene, derav navnet som er beholdt siden. 

Det teologiske forsvaret for slavehold ble etter hvert helt forlatt, den første svarte studenten ble tatt opp ved pastorstudiet i 1940, og kirkesamfunnet støttet borgerrettsbevegelsen i 1950- og 1960-årene. En stor andel av medlemmene i kirkesamfunnet har nå afroamerikansk og latinamerikansk bakgrunn.

Det er menigheter tilsluttet sørstatsbaptistene over hele USA, og  samfunnet har i dag også internasjonal utbredelse. Kirkesamfunnet driver utstrakt misjon over hele verden, og har også støttet arbeid i Norge. Den daglige ledelse for sørstatsbaptistene har presidenten, som velges for ett år. 

Sørstatsbaptistene holder frem Bibelen som Guds ufeilbarlige ord, og som den fullstendige åpenbaring til menneskene. Sosial orden og familieliv vektlegges. En grunntanke er at kristne skal oppfordre til fred og unngå krig.

I 1970-årene forsøkte krefter innenfor sørstatsbaptistene å forandre læren i mer liberal teologisk retning. Dette resulterte i en motreaksjon fra den konservative «bibeltro» hovedfløyen i kirkesamfunnet. Over noen år var det derfor uro mellom disse fløyene og sørstatsbaptistene forlot World Baptist Alliance fordi man mente at denne organisasjonen formidlet liberale tanker og holdninger.

## Kjente medlemmer
Flere kjente personer i amerikansk samfunnsliv har hatt tilhørighet til sørstatsbaptistene: den rasistiske baptistpastoren Thomas Dixon Jr. (1884–1946) som skrev bøkene bak filmen *[[En nasjons fødsel]]* som vekte til live Ku Klux Klan, den kjente verdensevangelisten Billy Graham (1918–2018), USAs tidligere presidenter Bill Clinton, Jimmy Carter og Harry S. Truman, og USAs tidligere visepresident Al Gore. Clinton, Carter og Gore har brutt med kirken over likestillingsspørsmål. Skuespilleren Brad Pitt og popsangeren Britney Spears er oppdratt som sørstatsbaptister, men har ikke lenger tilknytning til kirken.

## Referanser


## Eksterne lenker
* 
*  Mer info om Southern Baptist Convention (Sørstatsbaptistene) og andre baptister
Sherman County (Texas)

**Sherman County** er et fylke i den amerikanske delstaten Texas. Det ligger nord i staten og grenser mot Hansford County i øst, Dallam County i vest og mot Moore County i sør. Det har også grense mot delstaten Oklahoma i nord.

Sherman Countys totale areal er 2 391 km² hvorav 0 km² er vann. I 2000 hadde fylket 3 186 innbyggere og administrasjonssenteret ligger i byen Stratford. Dallam County har fått sitt navn etter Sidney Sherman.

## Byer
*Stratford
*Texhoma
## Eksterne lenker
*
Hansford County

**Hansford County** er et fylke i den amerikanske delstaten Texas. Det ligger nord i staten og grenser mot Ochiltree County i øst Roberts County i sørøst, Hutchinson County i sør og mot Sherman County i vest. Det har også grense mot delstaten Oklahoma i nord.

Hansford Countys totale areal er 2&nbsp;384 km² hvorav 2 km² er vann. I 2000 hadde fylket 5&nbsp;369 innbyggere og administrasjonssenteret ligger i byen Spearman. Hansford County har fått sitt navn etter dommeren og kongressmannen John M. Hansford.

## Byer
*Gruver
*Morse
*Spearman
## Eksterne lenker
*
Buhølen

**Buhølen** et lite tettsted i Lindesnes kommune i Agder, som ligger ca. 5 kilometer nord for Vigeland. Buhølen var tidligere utskipningssted for tønnestaver fra gårdene i Audnedalen, som her ble omlastet til elveprammer som tok lasten ned langs Audna. Buhølen var et aktivt sentrum tidligere med blant annet butikker, slakter, bakeri, sybutikk, hermetikkfabrikk og telefonsentral. 

Vigeland er det nærmeste større tettstedet sørover, med vel ett tusen innbyggere, og Vigmostad er et mindre tettsted nordover. 

## Severdigheter
*Melhusfossen

## Litteratur
Nøkland, Gunlaug: Buhølen og heiene omkring (2 bind), Lindesnes kommune 2009

## Eksterne lenker
* Busstider til fra Buhølen fra http://www.177-agder.no
* Foto fra Buhølen på Lindesnes Bygdemuseums foto på Flickr
Ochiltree County

**Ochiltree County** er et fylke i den amerikanske delstaten Texas. Det ligger nord i staten og det grenser mot Lipscomb County i øst Roberts County i sør og mot Hansford County i vest. Det har også grense mot delstaten Oklahoma i nord.

Ochiltree Countys totale areal er 2 378 km² hvorav 1 km² er vann. I 2005 hadde fylket 9 385 innbyggere og administrasjonssenteret ligger i byen Perryton. Ochiltree County har fått sitt navn etter William Beck Ochiltree.

## Byer
*Booker 
*Perryton
*Ochiltree
## Eksterne lenker
*
Lipscomb County

**Lipscomb County** er et fylke i den amerikanske delstaten Texas. Det ligger nord i staten og grenser mot Hemphill County i sør, Roberts County i sørvest og mot Ochiltree County i vest. Det har også grense mot delstaten Oklahoma i nord og øst.

Lipscomb Countys totale areal er 2 414 km² hvorav 0 km² er vann. År 2000 hadde fylket 3 057 innbyggere og administrasjonssenteret ligger i byen Lipscomb. Lipscomb County har fått sitt navn etter dommer Abner Smith Lipscomb.

## Byer
*Booker
*Darrouzett
*Follett
*Higgins
*Lipscomb
## Eksterne lenker
*
Anekdoteverdi

**Anekdoteverdi** er en type kulturminneverdi som knytter seg til minnet om bestemte hendelser eller personer. 

Ankdoteverdi knyttes ofte til privatpersoner eller lokalhistoriske hendelser. Anekdoteverdier ivaretas gjerne gjennom jevnt vedlikehold. Fredninger kan i noen tilfeller også være begrunnet i personalhistorie.

## Eksterne lenker
* Riksantikvarens ordforklaringer
Hemphill County

**Hemphill County** er et fylke i den amerikanske delstaten Texas. Det ligger nord i staten og grenser mot Lipscomb County i nord, Wheeler County i sør og mot Roberts County i vest. Det har også grense mot delstaten Oklahoma i øst.

Hemphill Countys totale areal er 2&nbsp;362 km² hvorav 6 km² er vann. I 2000 hadde fylket 3&nbsp;351 innbyggere. Administrasjonssenteret ligger i byen  Canadian. Hemphill County har fått sitt navn etter dommer John Hemphill.

## Eksterne lenker
*
Odd Magne Gridseth

**Odd Magne Gridseth** (1959–2025) var en norsk musiker (bass), kjent fra Trondheims musikkmiljø.

Han var fast bassist i «Soundtrip» med Ove Bjørken på gitar, Ernst-Wiggo Sandbakk på trommer og Jan Gunnar Hoff på keyboard. Samarbeidet i Soundtrip ble videreført i «Trondheim Bop-service», Gridseth, Bjørken og Sandbakk fikk med seg Odd André Elveland på tenorsaksofon, Torgeir Andresen på trompet og Kåre Kolve på altsaksofon. Gridseth var også med i Kjersti Stubø Band, og var del av Siri Gelleins Svaleband (1987–), samtidig som han utdannet seg ved Jazzlinja (NTNU). Han var også tidvis med i «Brand new sisters» (1984–1988).

Han deltok på utgivelser med Hans Rotmo (*Herberget sannheten* 1987), med Dumdum Boys (*Blodig Alvor (NaNaNaNa)* 1988; *Splitter pine* 1989; *Pstereo* 1990), med Frode Fjellheim (*Sangen vi glemte*, 1991), med Henning Sommerro (*[[Vårsøg]]*, 1991), med D.D.E. (*Rai rai*, 1993), Gunnar Andreas Berg (*The music machine*, 1996), og med Ove Bjørken (*Landstryker*, 1996).

Gridseth ble født og vokste opp i Ørsta. 
## Diskografi
### Siri's Svale Band
* *[[Blackbird]]* (Sonor, 1990)
* *[[Necessarily So…]]* (Sonor, 1997)
* *[[Best of Siri's Svale Band]]* (2007)
* *[[30 Years With Siri's Svale Band]]* (2012)
### Andre deltagelser
* Castberg & Co: *[[You Say...]]* (1985)
* Ola Uteligger: *[[Herberget Sannheten]]* (1987)
* DumDum Boys: *[[Blodig Alvor Na Na Na Na Na]]* (1988)
* DumDum Boys: *[[Splitter pine]]* (1989)
* Knutsen & Nellie Neuf: *[[På frifot]]* (1989)
* Ola Uteligger: *[[Sorgens Bar]]* (1989)
* Ola Uteligger: *[[Ola's godlåter &ndash; De beste med Ola Uteligger]]* (1989)
* DumDum Boys: *[[Pstereo]]* (1990)
* Feskhandler Thorske: *[[Humbug & Campari]]* (1991)
* Frode Fjellheim: *[[Sangen vi glemte/Mijjen Vuelieh]]* (1991)
* Mikis & Arja: *[[Mikis & Arja]]* (1992)
* James Knudsen: *[[Slow Burning]]* (1992)
* Gunnar Andreas Berg: *[[Supernatural (album)|Supernatural]]* (Norsk Plateproduksjon, 1992)
* D.D.E.: *[[Rai-Rai]]* (1993)
* Gustav Lorentzen: *[[Kanskje kommer kongen]]* (1995)
* Gunnar Andreas Berg: *[[The Music Machine]]* (Curling Legs, 1996)
* Ove Bjørken: *[[Landstryker (album)|Landstryker]]* (1996)
* Henning Sommerro: *[[Vårsøg (Henning Sommerro-album)|Vårsøg]]* (1997)
* Ola Uteligger: *[[Fire fine lænestola]]* (1997)
* Norske Trekkspilleres Landsforbund: *[[Årene går &ndash; trekkspillet består]]* (2001)
* Hans Rotmo: *[[Spæll åt mæ &ndash; Oppsummering av Hans Rotmos musikk: 1974&ndash;2003]]* (2003)
## Referanser
Roberts County

**Roberts County** er navnet på to fylker i USA:

*Roberts County i Sør-Dakota
*Roberts County i Texas
François Roca

**François Roca** (født 1971) er en fransk illustratør som særlig har arbeidet med bildebøker. Illustrasjonene er ofte utført som vakre akrylmalerier med avstemte farger, tydelige former og dramatiske komposisjoner. Bøkene er oversatt til en rekke språk.

François Roca har kunstutdannelse fra Paris og Lyon.

## Referanser


## Eksterne lenker
* Biografi og galleri (på fransk)
* Bokomslag
Thomas Hopkins Gallaudet

**Thomas Hopkins Gallaudet** (født 10. desember 1787  i Philadelphia i  Pennsylvania i USA, død 9. august 1851 i Hartford i Connecticut) var en pioner innen bevegelsen for døves utdannelse.

Han kom inn på Yale-universitetet, der han fikk bachelorgrad i 1805 og mastergrad i 1808. Han ville gjøre mange ting, som bl.a. å studere loven og sette seg inn i handelsreglene.

En dag møtte han Alice Cogswell, den seksårige, døve datteren til en av naboene sine, Mason Cogswell. Han lærte henne mange ord ved å skrive dem med en kjepp i grusen. Deretter spurte Cogswell om Gallaudet ikke kunne reise til Europa for å studere døveskolenes undervisningsmetoder – spesielt den som Braidwood-familien i England praktiserte. Gallaudet fant ut at Braidwood-familien var uvillige til å dele sin kunnskap om deres oralkommunikasjons-metode. Samtidig var Gallaudet skeptisk til at denne metoden kunne fremvise optimale resultater. Mens han fortsatt var i England, møtte han Abbé Sicard, rektor ved Institution Nationale des Sourds-Muets i Paris, og to av skolens døve ansatte, Laurent Clerc og Jean Massieu. Sicard inviterte Gallaudet til Paris, slik at han kunne studere metodene deres, som gikk ut på å lære de døve tegnspråklig kommunikasjon. Clerc og Massieu var de ansvarlige tegnspråklærerne, og begge var høyt utdannet ved den samme skolen.

Etter å ha overtalt Clerc til å bli med ham tilbake til USA, dro de to mennene rundt i New England og samlet inn penger som skulle gå til den første skolen for døve i Hartford, som senere ble kjent som den Amerikanske skolen for døve. Unge Alice Cogswell var en av de syv første studentene.

## Det første universitetet for døve
Gallaudets sønn, Edward Miner Gallaudet (1837–1917) grunnla i 1857 i Washington D.C. den første høyskolen for døve, som i 1864 ble Gallaudet University. Universitetet tilbyr også undervisning for de som går i barneskolen, ungdomsskolen og videregående. Primærspråket som brukes på Gallaudet Universitet er Amerikansk tegnspråk (engelsk: *American Sign Language*).

## Referanser


## Eksterne lenker
*
Hutchinson County (Texas)

**Hutchinson County** er et fylke i den amerikanske delstaten Texas. Det ligger nord i staten og grenser mot Hansford County i nord, Roberts County i øst, Carson County i sør og mot Moore County i vest.

Hutchinson Countys totale areal er 2 318 km² hvorav 20 km² er vann. I 2000 hadde fylket 23 857 innbyggere og administrasjonssenteret ligger i byen  Stinnett. Hutchinson County har fått sitt navn etter Andrew Hutchinson.
## Eksterne lenker
*
Historisk verdi

**Historisk verdi** knytter seg til et objektet bidrag som kilde til historisk kunnskap. Historiske gjenstander eller bygninger er uunnværlige som supplement til skriftlige og muntlige overleveringer. Historisk verdi i kulturminnevernet kan både gjelde bygningshistorie, teknikk- og håndverkshistorie, arkitektur- og stilhistorie, samfunnshistorie, sosialhistorie og personalhistorie. Graden av autentisitet har stor betydning for verdien som historisk kilde. Historisk verdi ivaretas gjennom konservering.

## Eksterne lenker
* Riksantikvarens ordforklaringer
Hans de Beer

**Hans de Beer** (født 1957 i Muiden i Nederland) er en nederlandsk illustratør og barnebokforfatter. Han er særlig kjent for en rekke populære bildebøker om dyreunger.

Hans de Beer studerte historie og illustrasjon ved Rietveld Kunstakademi i Amsterdam. Han tegnet i forskjellige barneblader før han debuterte med sin første billedbok om den lille isbjørnen i 1987. Bøkene er oversatt til en lang rekke språk, deriblant norsk.

## Bibliografi (utvalg)
### Bildebøker med egen tekst oversatt til norsk
* 1987: *Lille isbjørn hvor skal du?*
* 1988: *Lille isbjørn, på gjensyn!*
* 1995: *Lille brunbjørn, hva drømmer du om*
* 1990: *En bjørn er en bjørn!*

## Referanser


## Eksterne lenker
* 
*  Biografi og bokoversikt